amanoisuno/poetBack huggingface dataset:
陳情獻中丞 喻坦之 
孤拙竟何營，徒希折桂名。始終誰肯薦，得失自難明。貢乏雄文獻，歸無瘠土耕。滄江長髮夢，紫陌久慚行。意縱求知切，才惟懼鑒精。五言非琢玉，十載看遷鶯。取進心甘鈍，傷嗟骨每驚。塵襟痕積淚，客鬢白新莖。顧盼身堪教，吹噓羽覺生。依門情轉切，荷德力須傾。獎善猶憐貢，垂恩必不輕。從茲便提挈，雲路自生榮。
長安雪後 喻坦之 
碧落雲收盡，天涯雪霽時。草開當井地，樹折帶巢枝。野渡滋寒麥，高泉漲禁池。遙分丹闕出，迥對上林宜。宿片攀簷取，凝花就砌窺。氣淩禽翅束，凍入馬蹄危。北想連沙漠，南思極海涯。冷光兼素彩，向暮朔風吹。
送友人游東川 喻坦之 
食盡須分散，將行幾願留。春兼三月閏，人擬半年遊。風俗同吳地，山川擁梓州。思君登棧道，猿嘯始應愁。
題樟亭驛樓 喻坦之 
危檻倚山城，風帆檻外行。日生滄海赤，潮落浙江清。秋晚遙峰出，沙幹細草平。西陵煙樹色，長見伍員情。
大樑送友人東游 喻坦之 
自古東西路，舟車此地分。河聲梁苑夜，草色楚田曛。雁已多南去，蟬猶在此聞。聖朝無諫獵，何計謁明君。
送友人游蜀 喻坦之 
為儒早得名，為客不憂程。春盡離丹闕，花繁到錦城。雪消巴水漲，日上劍關明。預想回來樹，秋蟬已數聲。
留別友人書齋 喻坦之 
相見不相睽，一留日已西。軒涼庭木大，巷僻鳥巢低。背俗修琴譜，思家話藥畦。卜鄰期太華，同上上方梯。
題耿處士林亭 喻坦之 
身向閑中老，生涯本豁然。草堂山水下，漁艇鳥花邊。窺井猿兼鹿，啼林鳥雜蟬。何時人事了，依此亦高眠。
商于逢友人 喻坦之 
行役何時了，年年骨肉分。春風來漢棹，雪路入商雲。水險溪難定，林寒鳥異群。相逢聊坐石，啼狖語中聞。
灞上逢故人 喻坦之 
花落杏園枝，驅車問路岐。人情誰可會，身事自堪疑。岳雨狂雷送，溪槎漲水吹。家山如此景，幾處不相隨。
發浙江 喻坦之 
島嶼遍含煙，煙中濟大川。山城猶轉漏，沙浦已搖船。海曙霞浮日，江遙水合天。此時空闊思，翻想涉窮邊。
晚泊盱眙 喻坦之 
廣葦夾深流，蕭蕭到海秋。宿船橫月浦，驚鳥繞霜洲。雲濕淮南樹，笳清泗水樓。徒懸鄉國思，羈跡尚東遊。
歸江南 喻坦之 
歸日值江春，看花過楚津。草晴蟲網遍，沙曉浪痕新。蓮葉初浮水，鷗雛已狎人。漁心慚未遂，空厭路岐塵。
代北言懷 喻坦之 
困馬榆關北，那堪落景催。路行沙不絕，風與雪兼來。草得春猶白，鴻侵夏始回。行人莫遠入，戍角有餘哀。
春遊曲江 喻坦之 
誤入杏花塵，晴江一看春。菰蒲雖似越，骨肉且非秦。曲岸藏翹鷺，垂楊拂躍鱗。徒憐汀草色，未是醉眠人。
和范秘書宿省中作 喻坦之 
清省宜寒夜，仙才稱獨吟。鐘來宮轉漏，月過閣移陰。鶴避燈前盡，芸高幄外深。想知因此興，暫動憶山心。
寄華陰姚少府 喻坦之 
泰華當公署，為官興可知。硯和青靄凍，簾對白雲垂。峻掌光浮日，危蓮影入池。料于三考內，應惜德音移。
晚泊富春寄友人 喻坦之 
江鐘寒夕微，江鳥望巢飛。木落山城出，潮生海棹歸。獨吟霜島月，誰寄雪天衣。此別三千里，關西信更稀。